กรุงไทยร่วมเคทีซีออกเงินฝากดอก6.5%
ธนาคารกรุงไทย ร่วมกับ บริษัทบัตรกรุงไทย (เคทีซี) ออกแคมเปญสะสมแต้มแลกเงินฝากประจำ ดอกสูงสุด 6.50% ต่อปี
13 พ.ย. 2555

ธนาคารกรุงไทย ร่วมกับ บริษัทบัตรกรุงไทย (เคทีซี) ออกแคมเปญสะสมแต้มแลกเงินฝากประจำ ดอกสูงสุด 6.50% ต่อปี
นายชัยณรงค์ เอื้อสิทธิชัย ผู้ช่วยกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย เปิดเผยว่า ธนาคารได้ร่วมกับเคทีซี ออกเงินฝาก Forever Smile ซึ่งเป็นโครงการแลกคะแนนสะสม รับสิทธิฝากประจำ 10 เท่าของคะแนนที่แลก รับดอกเบี้ยสูงสุด 6.50%ต่อปี  โดยให้สิทธิสมาชิกบัตร KTC นำคะแนนสะสม KTC Forever Rewards มาแลกสิทธิเปิดบัญชีฝากประจำประเภท 3 เดือน ซึ่งหากฝากผ่าน KTB netbank จะได้อัตราดอกเบี้ย 6.50% ต่อปี  และหากฝากผ่านสาขา รับอัตราดอกเบี้ย 6.25% ต่อปี โดยสามารถฝากได้จำนวนสูงถึง 10 เท่าของคะแนน ระหว่างวันที่ 19 พ.ย. 55 – 28 ก.พ. 56
โดยสมาชิกบัตรเครดิต KTC ที่จะเข้าร่วมโครงการเงินฝากนี้ ต้องโทรไปที่ KTC Call Center หมายเลข 0-2665-5000 เพื่อรับ SMS code สำหรับยืนยันการใช้สิทธิ  และนำ SMS Code ไปทำธุรกรรมฝากเงินในวันถัดไป  ซึ่ง SMS Code จะหมดอายุภายใน 15 วัน ทั้งนี้เจ้าของบัญชีเงินฝากต้องเป็นบุคคลเดียวกับผู้ถือบัตรเครดิต โดยแลกคะแนนสะสมเพื่อเปิดบัญชีขั้นต่ำ 1,000 คะแนน และไม่จำกัดยอดสูงสุด  ธนาคารคาดว่าจะมียอดเงินฝากจากโครงการนี้ไม่ต่ำกว่า  2,500 ล้านบาท  เนื่องจากอัตราดอกเบี้ยจูงใจ และฐานลูกค้าบัตร KTC มีจำนวนสูงถึง 2.2 ล้านราย แบ่งเป็นสมาชิกบัตรเครดิต 1.6 ล้านบัตร สมาชิกสินเชื่อบุคคล 6 แสนราย และยังมีอัตราเติบโตอย่างต่อเนื่อง
นายชัยณรงค์ กล่าวว่า นอกจากนี้ธนาคารยังได้ออกเงินฝากประจำสำหรับองค์กรการกุศล ระยะเวลาฝาก 48 เดือน และ 60 เดือน อัตราดอกเบี้ย 3% ต่อปี โดยจ่ายดอกเบี้ยทุกเดือนเข้าบัญชีคู่โอน รับฝากขั้นต่ำครั้งละ 10,000 บาท ซึ่งสามารถเปิดบัญชีได้ที่ทุกสาขากว่า 1,000 แห่งทั่วประเทศ